Panayiotou glo genader om staatsgetuie te ‘verwyder’Costa Panayiotou ondersteun sy seun Christopher Donderdag in die hof. Foto: ANA Panayiotou is een van drie verdagtes wat in verband met die moord op sy vrou, Jayde, in hegtenis geneem is. Klagtes van sameswering tot moord, moord, ontvoering en roof met verswarende omstandighede is teen hom aanhangig gemaak. Terry Price, Panayiotou se regsverteenwoordiger, het ŉ verklaring aan die hof voorgelees ter ondersteuning van sy kliënt se borgtogaansoek. Die verklaring is saamgestel deur Alwyn Griebenow, nog een van Panayiotou se regsverteenwoordigers. In die verklaring word aangevoer dat Panayiotou deur ŉ persoon genader is wat aan hom gesê het die Nasionale Vervolgingsgesag het reeds vergader en besluit dat hy nie op borgtog vrygelaat sal word nie. Die persoon het glo ook aan Panayiotou gesê die enigste manier om die saak te laat “weggaan”, is om R40 000 te betaal om Luthando Siyoli, ŉ beskuldigde in die saak, te laat vermoor. Siyoli gaan glo vir die staat getuig. Die persoon het Panayiotou glo in die St. Albans-gevangenis besoek. Griebenow het glo die gevangenis se besoekersregister nagegaan en die persoon se besonderhede gekry waarna hy dit aan ao. Kanna Swanepoel, die ondersoekbeampte, oorhandig het. Price het intussen ook in die hof aangevoer dat hoewel die staat aanvoer hy het ŉ baie sterk saak teen Panayiotou, daar nie ŉ motief vir die moord aangedui is nie. Panayiotou het in sy verklaring gesê hy en Jayde was verlief en dat hy nie by haar dood sou baat nie aangesien hulle buite gemeenskap van goedere getroud was. Price het na ander sake verwys oor waarom Panayiotou op borgtog vrygelaat moet word. “Shrien Dewani is op borgtog vrygelaat en later vrygespreek. Oscar Pistorius is op borgtog vrygelaat en later aan strafbare manslag skuldig bevind.” Panayiotou se borgtogaansoek is tot 20 Mei uitgestel.